**Umbra**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te urmăresc prin veacuri, prin vârste și milenii,

Încă de când spinarea ți-o-ncovoiai pe brânci,

Când, speriat și singur, târâș printre vedenii,

Umblai numai să cauți culcuș sau să mănânci.

Însoțitoare mută-n odihnă și mișcare

Și copie leită, croită pe tipar,

Ne-nghesuiam alături, ciuliți în ascultare,

La pasu-n frunze-al fiarei flămânde, greu și rar.

Ascunși prin gropi și scorburi, alăturea de tine,

Tu nu știai că suntem într-unul singur doi,

Împreunați pe viață din două firi străine

Prin șubreda urzeală de aer dintre noi.

Sunt umbra ta, de-a pururi de om nedespărțită,

Cu linia schițată aceeași de contur,

Pe pulberea fierbinte și-n cremenea tocită,

Ca un păianjen negru ce-ți umblă împrejur.

Sunt peticul de noapte dat ție din născare,

Și ies și intru-n tine în zori și în amurg.

Din mine vii și-n mine te-ntorci în bezna mare,

Firimițată-n oameni și-n zilele ce curg.

În mine-i scris destinul cu slove nevăzute

Ghicește-ți-l, să-l afli, de-ți este plin sau gol

Þâțânele zidite alunecă tăcute,

De-abia lăsând să treacă un fum, ca un simbol.